22. schôdza NR SR - 1.deň - A. popoludni
Dátum: 2024-10-22
Poslanec: Matovič, Igor (SLOVENSKO)
Druh vystúpenia: Vystúpenie v rozprave

26. Kolegovia, kolegyne, chcel by som na začiatok poopraviť ekonomického experta strany Progresívne Slovensko pána Kišša, že teraz v tom vystúpení, čo sa tu dohadovali o čistej mzde, hovorili ste opakovane, že podľa prognóz na budúci rok čistá mzda porastie o 0,5 % a obhajovali ste tento postoj, evidentne sa v tejto veci mýlite. Mýlite si trošíčku pojem čistá a reálna mzda. O reálnej mzde hovorí NBS aj Rada pre rozpočtovú zodpovednosť, že tá porastie, reálna mzda o 0,5 %, samozrejme čistá mzda porastie výrazne viac, lebo čistá mzda je v podstate to, čo dostanú ľudia reálne vyplatené, to bude výrazne viac ako pol percenta. Ale reálna mzda, tá bude určite, pri tej sa vlastne berie do úvahy, že ako ľudia vlastne následne tie prostriedky môžu premietnuť na tovary a služby a tam ten nárast sa očakáva len zanedbateľných 0,5 %. Takže hovorili ste o reálnej, nie čistej mzde. Ale teda k tomuto návrhu zákona. Ja by som veľmi rád bol, aby tu bol teraz vedľa mňa možno Erik Tomáš, lebo mám na neho, ako minister práce a sociálnych vecí, lebo mám na neho osobnú otázku, ale nechcem ho preháňať, sedí tam vzadu pod balkónom, zrejme prerokováva vážnu vec. Lebo ja som sa ho tak osobne chcel opýtať, že či si myslí, že je niečo viac on alebo ostatní kolegovia ministri, alebo Robert Fico ako obyčajný, pospolitý volič, pracujúci volič strany HLAS, SMER, SNS, ktorý pracuje za minimálnu mzdu. Lebo chcel by som teda Erikovi Tomášovi takto do poslednej lavice ako ministrovi práce, sociálnych vecí, a to ešte predtým, jak to poviem, poviem, že my sme tento návrh zákona podporili v prvom čítaní a podporili sme ho naozaj dobromyseľne a teda vysvetlím aj prečo. Následne aj potom nakoniec chcem prečítať aj pozmeňujúci návrh, že my sme sa rozhodli, že my budeme pomáhať SMER-u a HLAS-u, aby plnili svoje sľuby. Lebo malo by to tak byť, aby tie politické strany, ktoré ľuďom sľubujú, že keď ich budú voliť voliči, že im zabezpečia vyššiu životnú úroveň alebo keď SMER a HLAS aj konkrétne súčasný minister práce, sociálnych vecí s jeho predsedom strany Petrom Pellegrinim, súčasným prezidentom, ľuďom sľubovať, že voľte nás, zvýšime vám minimálnu mzdu, tak by sa patrilo ten sľub predsa naplniť. A ja sa teda, preto som sa na začiatku opýtal, že či si myslíte, pán minister, že ste niečo viac ako ten obyčajný, pracujúci volič strany HLAS alebo SMER, alebo SNS, ktorý pracuje za minimálnu mzdu. Ten volič, ktorému ste sľúbili, že keď vás bude voliť, tak vy mu zabezpečíte zvýšenie minimálnej mzdy. Jasné, že on nepočítal s tým, že mu zvýšite niečo, na čo má zákonný nárok, aleže mu zvýšite to percento, ktoré sa počas covidu vzhľadom na ťažkú ekonomickú situáciu firiem znížilo zo 60 na 57 %. No a teraz sa pýtam ešte raz tú otázku: Vy si naozaj myslíte, že ste niečo viac? Lebo z vašich skutkov mi to vyplýva, že si myslíte, že ste niečo viac ako ten obyčajný, pracujúci volič SMER-u, HLAS-u, Republiky, SNS, ktorý ste sľúbili ľuďom, že im zvýšite minimálnu mzdu. Lebo tí ľudia podľa toho, čo ste predložili do parlamentu na splnenie vašeho sľubu, majú čakať až do volieb. Vy ste sa na nich vykašlali v roku 2023 po voľbách, mohli ste lúsknutím prsta zmeniť zákon, mohli mať ľudia, ešte do konca minulého roku mohli mať vyššiu minimálnu mzdu. Vykašlali ste sa počas celého tohto roka na nich. Čiže aj počas celého tohto roka budú mať tí ľudia, ktorým ste sľúbili minimálnu mzdu vyššiu, stále rovnakú. Aj počas budúceho roka ste sa na nich vykašlali. A teraz hovoríte podľa návrhu zákona, ktorý predkladáte, že až potom teda, keď bude znovu pred voľbami, potom im teda splníte ten sľub. Lenže jeden sľub, hoci ste ho vôbec nesľúbili, ste splnili, ale sami sebe. Lebo nikde tým ľuďom pracujúcim za minimálnu mzdu ste pred voľbami nehovorili, že vy si po voľbách bez hanby sami sebe zvýšite platy o sto percent. Pán minister, klopem na vaše svedomie. Pýtam sa, ako je možné, že sami sebe po voľbách, pár mesiacov po voľbách si sami sebe s vlastným prstom na tlačítku, ktoré máte na úrade vlády, sami sebe zvýšite platy, napríklad konkrétne vo vašom prípade o 3 772 eur v čistom. Nie ročne, ale mesačne. Ale pracujúcim ľuďom za minimálnu mzdu, ktorí vás vo veľkom volili, hovoríte, no splníme ten sľub, ale až potom, keď znova budú voľby v roku 2026. Rok pred voľbami vám to splníme. A zároveň hovoríte týmto ľuďom, že im dáte o 130-krát menej, alebo teda 130-krát menej ako sami sebe. Lebo tým ľuďom tým návrhom, ktorý predkladáte, pridáte 31 eur v čistom mesačne v roku 2026. Ale sľúbili ste im, že keď vás budú voliť, že to spravíte hneď. Ale ste sa na nich vykašľali. A majú tí ľudia čakať dva a pol roka, kedy konečne splníte sľub. Ale sľub, ktorý ste nikomu nedali, iba sami sebe, ste perverzne splnili, že bez toho, aby ste tým istým ľuďom povedali, že sebe si nadelíte 130-krát viac, to ste urobili už vo februári tohto roku. Pán Erik Tomáš, nie je vám hanba? Vy sa dokážete postaviť pred kamery a hovoriť, že vám záleží na pracujúcom ľude? Vám nie je hanba sa postaviť pred kamery a hovoriť, že vy vlastne vždy ako sociálna demokracia ste vždy hájili záujmy pracujúcich ľudí? Ešte raz sa pýtam. Ste viac, alebo ste menej ako tí obyčajní, pracujúci ľudia, ktorí vám naleteli, ktorí pracujú za minimálnu mzdu a uverili vám vaše fantazmagórie a bludy, že im zvýšite hneď po voľbách minimálnu mzdu. Vykašľali ste sa na nich! Podviedli ste ich a zároveň ste sami sebe si nadelili už od tohto februára 130-krát viac. A pre Fica? 5 694 eur v čistom na budúci rok. Od februára tohto roku mu to vyplácate v čistom, to je 190-krát viac. Akoby bol Fico zrazu 190-krát viac človekom ako obyčajný, poctivý, pracujúci človek, volič SMER-u, HLAS-u, SNS, ktorý pracuje za minimálnu mzdu. A vy vo vašom prípade, aj všetci ministri hovoríte, že vy ste 130-krát viac človekom a keď spočítame to, že vy to už si vyplácate od tohto februára, ale tým chudákom, ktorí vám naleteli, to budete vyplácať až od nie ani budúceho februára, ale až od toho ďalšieho februára, tak ste ich úplne dokonale podviedli. Ste krásne ich podviedli, ako ste podviedli dôchodcov pri tom, ako ste im sľubovali, voľte nás, dáme vám plnohodnotný 13. dôchodok! Po prvé, to nebol ani plnohodnotný 13. dôchodok a po druhé ste tým chúďatkám rodičom zabudli povedať, že im zároveň ukradnete rodičovský dôchodok. A všetky peniaze, čo im dáte navyše cez 13. dôchodok, im zoberiete z druhého vrecka, lebo im ukradnete peniaze, ktoré majú za to, že si dovolili vychovať deti, ktoré si dovolili pracovať na Slovensku, ktoré si dovolili prispievať do slovenského sociálneho systému na to, aby aj ostatní dôchodci mali svoje dôchodky. Sľúbili ste aj vy osobne, pán minister, že sa nebude znižovať životná úroveň ľudí, že nikomu sa nebude brať nič z toho, čo má. Ale čo ste v skutočnosti urobili? Minulý rok 1,5 mld. ste ešte pred Vianocami ukradli ľuďom! Tu áno, sem ste prišli, navrhovali ste zákony, ktoré zobrali ľuďom 1,5 mld. eur. Tento rok 2,7 mld. eur. Keď to zrátame, to je dokopy, tento rok to vychádza 500 eur na domácnosť, pardon, na osobu, na občana Slovenskej republiky bez ohľadu na jeho vek, postavenie, čokoľvek. Lebo 2,7 mld. deleno 5,4 mil. ľudí je 500 eur. Minulý rok, keď to bolo 1,5 mld., tak to bude niekde okolo, povedzme, že 300 eur. Čiže len to, čo ste spáchali voči ľuďom minulý rok a tento rok, je dokopy už 800 eur ročne, čo kvôli vám ľudia strácajú. Osemsto eur ročne deleno dvanásť, tak sme kde, niekde plus-mínus na 70 eurách. Sedemdesiat eur ročne beriete, mesačne každému jednému občanovi Slovenskej republiky len na týchto dvoch zlodejinách, ktoré ste spáchali, a nehanbíte sa ľuďom povedať, že vy im za dva roky nadelíte až 31 eur mesačne, aby ste si splnili predvolebný sľub. Ale ako hovorím, aj som povedal predtým, čo ma najviac mrzí, že ste zároveň týmto ľuďom napľuli do tváre. Jednou ranou tým, že ste ten sľub odkladali dva a pol roka odvtedy, odkedy ste ho mohli splniť, a urobíte ho a splníte ho až teda pred voľbami, až v tom predvolebnom roku. A druhýkrát, že ste napľuli, a to ma mrzí ešte omnoho viac, týmto ľuďom práce do tváre tým, že sami sebe ste si zvýšili platy, pri Ficovi o 100 %, vo vašom prípade niečo okolo 90 %. Nikto na Slovensku nemá tú moc okrem, samozrejme, podnikateľov, ale nikto, žiaden zamestnaný človek nemá tú moc, aby si sám sebe mohol zvýšiť plat a dupľom, aby si ho len tak, bez akejkoľvek príčiny zvýšil o 100 %. Vy ste to urobili, naďalej si za tým stojíte, keď sme vám dali možnosť, aby ste to opravili, aby ste zastavili zvyšovanie alebo vrátili to zvýšenie nemorálne, amorálne zvýšenie platov späť, tak ste náš návrh nepodporili. Každopádne, čo predkladáme, ako som povedal na začiatku, sme sa rozhodli predkladať, áno, klopať na vaše svedomie alebo nesvedomie, ale predkladať návrhy zákonov, ktorými budeme napĺňať váš predvolebný program alebo vaše predvolebné sľuby. Preto sme predkladali to, aby ste zachovali rodičovský dôchodok, aby ste nespáchali túto zlodejinu. Preto sme predkladali návrh zákona, aby ste naozaj vyplácali plnohodnotný 13. dôchodok a nie niečo, čo je spred dvoch rokov, lebo ste všetkým sľubovali plnohodnotný priemerný dôchodok. Zrazu ste invalidom dali priemerný invalidný, sirotám priemerný sirotský, hoci ste všetkým sľúbili, že všetci budú mať vyplácaný aktuálny priemerný dôchodok, ktorý je dramaticky, dramaticky vyšší. Ale teda ako hovorím, keďže sme sľúbili, alebo sme si povedali, že budeme plniť vaše sľuby, alebo budeme vám dávať možnosť, aby ste vaše sľuby plnili, tak predkladám návrh zákona, aby sa minimálna mzda zvýšila na 60 % nie od 1. januára 2026, ale od 1. januára 2025. Vzhľadom na to, a to je najkľúčovejší argument, že vy ste si ako členovia vlády sami sebe zvýšili už od februára tohto roku platy o 100 %, tí ľudia, ktorí pracujú za minimálnu mzdu, nemajú žiaden dôvod na to, aby čakali na vaše veličenstvo ďalší rok, rok aj štvrť, kedy konečne splníte ich sľub a kedy im dáte odrobinku z toho, čo ste si sami sebe nadelili. Preto teda predkladám ten pozmeňujúci návrh a dovoľte, aby som ho aj prečítal. Pozmeňujúci návrh poslanca Národnej rady Slovenskej republiky Igora Matoviča k vládnemu návrhu zákona, ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov a ktorým sa menia a dopĺňajú niektoré zákony, č. parlamentnej tlače 410. V čl. I bode 5 § 9c vrátane nadpisu znie: „Prechodné ustanovenia k úprave účinnej od 1. januára 2025. (1) Na rok 2025 sa ustanovuje a) suma mesačnej minimálnej mzdy na 858 eur, b) suma minimálnej mzdy za každú hodinu odpracovanú zamestnancom na 4,931 eura. (2) Na určenie sumy mesačnej minimálnej mzdy na rok 2025 sa ustanovenie § 8 neuplatní. (3) V roku 2025 sumami minimálnej mzdy na účely tohto zákona sú sumy podľa odseku 1. (4) Ustanovenia § 9 ods. 1 druhej vety a tretej vety sa vzťahujú na sumy minimálnej mzdy podľa odseku 1." Ďakujem pekne, skončil som.